Il-Ħamis, 24 ta' Ottubru Bħal daż-żmien l-hena tiegħi, man! Imnalla li l-Ispeaker Anġlu Farrugia kien irsista biex is-seduti kollha tal-Parlament jintwerew diretti għax f'dawn il-ġranet, meta jkunu qegħdin isiru d-dibattiti dwar il-baġit, ħallini ninstasab quddiem it-televixin insegwi kull kelma li tkun qiegħda tingħad. Nitpaxxa nisma' lid-deputati tagħna, għalkemm ma nafx kemm kollha huma tagħna. Illum verament ħadt gost nara u nisma' lil Kristy Debono. Kienet liebsa pulit għall-aħħar, għalkemm l-ilbies mhux daqshekk importanti. L-importanti hija s-sustanza f'dak li tgħid anke jekk bi kliemha ħarġet tmieri lill-Kap Adrian Delia. Nispera li mhix se tabbandunah hija wkoll. Il-Ġimgħa, 25 ta' Ottubru Ma jridx jisma' Ġorġ tal-ħanut ta' ħdejna. Jibqa' jwebbes rasu u jisma' qanpiena waħda. Għalxejn ngħidlu biex meta jkunu qegħdin isiru d-dibattiti tal-baġit, jagħlaq il-ħanut u jsegwihom biex ikun jaf verament fejn jinsab pajjiżna. Illejla argumentajt ftit miegħu għax għadu għaddej ifaħħar u jiftaħar bil-baġit, qisu għamlu hu. U jaħasra biex jiftaħar m'għandux, għax kif qal il-Viċi Kap tagħna Robert Arrigo, il-baġit mhu xejn għajr baġit tal-ispazju! U mela joqogħdu jiftaħru li l-baġit għas-sena li ġejja huwa l-aqwa baġit li qatt ġie ppreżentat, x'kull waħda! Ara kif jista' jkun li baġit tal-ispazju, ikun l-aqwa baġit! Is-Sibt, 26 ta' Ottubru Drajnieh issa lill-Kap Adrian Delia jiġi kull nhar ta' Sibt fuq ir-radju tagħna biex ikellem lill-familji Maltin u Għawdxin kollha, minflok joqgħod jiġri 'l hemm u 'l hawn kull nhar ta' Ħadd, kif jagħmel Joseph Muscat. Jien m'għandi l-ebda dubju li l-Ħadd filgħodu mhux jaħlih. Xi ħaġa għall-ġid tal-partit darba glorjuż tagħna qiegħed jagħmel żgur. Imma skont sieħbi tal-Istamperija, ir-raġuni ewlenija hija li kien qiegħed ikollna ftit wisq nies, bir-riżultat li waqt l-aħbarijiet fuq it-televixin, konna naraw lil Joseph Muscat ikellem sala mimlija nies, u min-naħa l-oħra konna naraw lill-Kap tagħna jindirizza dejjem lill-istess erba' min-nies, fosthom jien, għax jien ma kontx nitlef waħda. Il-Ħadd, 27 ta' Ottubru Ladarba l-Ħadd m'għadniex ikollna attivitajiet, il-Ħadd filgħodu sirt inqattgħu il-każin nieħu żewġt ifliexken birra ma' xi erbat iħbieb. Il-barman huwa mill-aqwa u ma jħalliniex neqsin mill-apitizers, tant li issa lanqas għadni nsajjar għal nofsinhar, għax immur lura d-dar b'żaqqi mimlija. Ngħid is-sewwa llum ma tantx ħadt gost għax l-erbat iħbieb li kont qed nixrob magħhom, ċewċuni meta rripetejt dak li qalu l-Kap Adrian Delia u l-Viċi Kap Robert Arrigo dwar il-baġit. Għalkemm, l-erba' li huma Nazzjonalisti, baqgħu jinsistu miegħi li s-sewwa ma jista' jmerih ħadd u li ngħidu x'ngħidu, il-baġit intlaqa' tajjeb minn ħafna nies, u li jkun fl-ispazju min jgħid il-kontra. It-Tnejn, 28 ta' Ottubru Erġajt intfajt quddiem it-televixin nitpaxxa bid-diskorsi tad-deputati tagħna fil-Parlament. B'xi mod jew ieħor, kull wieħed u waħda minnhom qegħdin isegwu dak li qaltilhom Claudette Buttigieg biex jikkritikaw il-baġit, tajjeb kemm hu tajjeb. U llum kien imiss lilha li tagħmel dan. Ma qagħdetx tiddejjaq tgħid li l-baġit naqas li jindirizza lin-nisa. Ma nafx x'riedet tgħid biha għax sa fejn naf jien, u sa fejn jaf kulħadd, il-pensjonanti nisa wkoll se jiżdiedu b'seba’ ewro fil-ġimgħa. Ma nafx x’se jieħdu aktar in-nisa romol. Se jieħdu aktar għajnuna dawk in-nisa, jew tfajliet li jkunu jridu jixtru l-ewwel propjetà tagħhom. Imma hekk irridu nagħmlu. Nibqgħu nivvintaw, basta ngħidu kontra l-Gvern. It-Tlieta, 29 ta’ Ottubru Imnalla kien id-Deputat tagħna Toni Bezzina, dak li kien ħadilna ħsieb il-każin tagħna taż-Żurrieq, li fetaħli għajnejja. Kont ili naħsibha biex xi darba ninżel in-naħa ta’ isfel ta’ Malta biex ngħaddi minn fuq il-flyover li tant qegħdin jiftaħru biha tal-Labour. Imma issa reġa’ bdieli wara li smajt lil Toni Bezzina jgħid li meta tkun għaddej taħseb li hemm sensiela ta’ sleeping policemen u li jekk ikollok ilsienek bejn snienek jista’ jinqata’ barra bl-iskossi. Jien għandi vizzju li nżomm ilsieni bejn snieni, għax ikolli nigdmu kull darba li nara lil xi Laburist. Għalhekk issa ddeċidejt li nabbanduna l-ħsieb tiegħi! L-Erbgħa, 30 ta’ Ottubru Lanqas ridt nemmen lil għajnejja meta Ġorġ tal-ħanut ta’ ħdejna wrieni l-istorja li kiteb Saviour Balżan tal-Malta Today dwar il-ġurnalist bravu u kuraġġuż Ivan Camilleri tat-Times. L-istorja tidher li lil Ivan tatu ġewwa bil-kbir. Min-naħa tiegħi, ladarba Ivan Camilleri huwa Nazzjonalist kbir, għalkemm mhux daqsi, il-verżjoni tiegħu nemmen. U mela jiġu jgħidu li seraq, x’kull waħda! M’għandniex xi ngħidu, tal-Labour malajr għamlu plejtu. Għandu jkun ma jafux li l-kameras jitwaħħlu fis-supermarkets mhux għax ikun hemm min jisraq, imma għal min jagħmel żball, jew jinsa li jħallas ta’ xi oġġetti li jkun tefa’ ma nafx fejn. Kuraġġ Ivan! Qed jgħidu hekk għax bil-kitba tiegħek tniggiżhom u mhux għax veru sraqt!